[bookmark: _GoBack]Dunavecse Város Önkormányzata Pénzügyi, Ügyrendi, Humán és Városgazdálkodási Bizottsága

187-3/2025.

JEGYZŐKÖNYV

Készült a bizottság 2025. március 25-én /14,00-14,55 / megtartott üléséről



Az ülés helye: Városháza ülésterme

Jelen vannak:
Molnár Gyula képviselő, a bizottság elnöke, Sándor Zsombor képviselő, a bizottság elnökhelyettese, Aranyi János Gábor képviselő, a bizottság elnökhelyettese, Dallos Erika képviselő, a bizottság tagja, Dér Gabriella képviselő, a bizottság tagja és Tóth József a bizottság nem képviselő tagja (6 fő)

Tanácskozási joggal jelen vannak:
Vörös Sándor polgármester, Kochné Vadászi Borbála alpolgármester, Nagy Erzsébet jegyző, Ginál Róbert gazdálkodási csoportvezető, Gugyella Mariann óvodavezető, Erdős Erika óvodavezető helyettes (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum), Horváth-Gallai Eszter igazgató (Vikár Béla Művelődési Ház), Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde)

Meghívottak:
Zavaczki Renáta a RenDoDental Kft. ügyvezető


Jegyzőkönyvvezető: Marticsné Molnár Szilvia


Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Aranyi János Gábor fogja aláírni. Javasolta, hogy a 2025. március 25-i testületi ülés elé kerülő alábbi napirendi pontokat tárgyalja meg és véleményezze a bizottság egy kiegészítéssel X. pontban kerülne megtárgyalásra az Intézményi átszervezése véleményezése. Továbbá javaslom, hogy a Fogászati ellátással kapcsolatos döntés kerülne először megbeszélésre.

Elnök úr megkérdezi a bizottság tagjaitól, hogy ki ért egyet a napirendi pontokkal és a kiegészítéssel?

A bizottság tagjai 6 igen szavazattal, ellenszavazat nélkül az alábbi határozatot hozták:

71/2025. (III. 25.) P. Ü. H. V. Biz. normatív határozata
Napirend elfogadása
(2025. március 25.)
										H a t á r o z a t
I. 7.) Fogászati ellátással kapcsolatos döntés
II. 2.) Bizottságok beszámolója a 2024. évi tevékenységéről   
III. 3.)  Térítési díjakról szóló rendelet módosításához való hozzájárulás
IV. 4.) Klíma berendezés felajánlása az iskolának
V. 5.) Javaslat a 2024. évi költségvetési rendelet módosítására
VI. 6.) Javaslat az önkormányzat vagyonáról és a vagyongazdálkodás 
                                 szabályairól szóló rendelet módosítására
VII. 8.) HÉSZ-el kapcsolatos döntés
VIII. 9.) Vecsei Csárda Kft. beadvány
IX.    10.) Közlekedési tábla kihelyezésének újbóli megtárgyalása
X.    11.) Intézményi átszervezés véleményezése


A napirendi pontok elfogadása után megkezdődött azok egyenkénti tárgyalása.

dr. Pándi Ottó intézményvezető
Mielőtt elkezdődik a napirendek tárgyalása szeretnék felvetni két dolgot, a híd felújításával kapcsolatban egy hónap időtartamot Dunaföldvár felé kell közlekedni. Akik érintettek kompenzálni kellene: vagy csökkenteni kellene a munka idejüket vagy túlórát rendelünk el. Ha nem teszünk semmit, akkor többen jelezték, hogy egy hónapra szabadságra mennek. Május 1-jétől kötelező a szakorvosi óraszámokat feltölteni az ESZT-be, – a kapacitás 60 %-át elérhetővé kell tenni online előjegyzésre, nem lesz területi ellátási kötelezettség.


I. Napirend:
            7.) Fogászati ellátással kapcsolatos döntés
                       Előterjesztő: Vörös Sándor polgármester
                       Előterjesztésért felelős: Nagy Erzsébet jegyző
                       Témafelelős: Molnár Gyula képviselő


Molnár Gyula képviselő, a bizottság elnöke
Megkaptuk a Zavaczki Renáta ügyvezető beadványát a fogászati rendelő áthelyezéséről, valamint az új fogászati szék vásárlásával kapcsolatban. 

Zavaczki Renáta a RenDoDental Kft. ügyvezető
Számomra is új volt, hogy küldeni kellett árajánlatot új fogorvosi szék beszerzésére, pályázat miatt. 

Vörös Sándor polgármester 
A képviselő-testület azt a javaslatot kapta meg, hogy 2,6 mFt + ÁFA összegért 2 db fogászati szék kerülne beszerzésre és annak járulékos költségei lettek kimutatva. Továbbá a pályázatba 7,8 mFt bruttó összegért lenne beállítva egy új fogászati szék. A szakember megnézte az ügyelet helyiségét, alkalmasnak találta, elmondta, hogyan lehetne kialakítani. Számomra meglepő volt, mert jóval nagyobb fúrás-faragást feltételeztem, mint amilyen lesz. Szerencsére egyszerűsödtek a dolgok. Továbbá a kis helyiségben röntgenszoba is kialakítható, így teljeskörűen tudna üzemelni a fogászat. Korábban arról volt szó, hogy kettő széket kellene vásárolni, az én javaslatom az, hogy most vegyünk meg egy használt fogorvosi széket és egy új beszerzésére pedig adjuk be a pályázatot. Aki kiépítené a rendszert és hozná a székeket, ő egy év teljeskörű garanciát vállalna. Továbbá további három évig még garantálná, hogy szervízeli is. Ha lehetőség van, jó lenne új széket venni, annál is inkább, mivel ez a fogászati szék több települést is szolgálna ki. Így nem látom akadályát, hogy beadjuk a pályázatot. A pályázattal kapcsolatos feladat április 9-ig van, addig a projektötleteket el kell küldeni. Ha mindenki részéről elfogadható, az a javaslatom, hogy vásároljunk egy használt széket most és pályázzunk egy újra. Ha a járási program működik, akkor az új szék az év második részében meglehet. Arról viszont még beszélnünk kell, hogy ez mit fog jelenteni a szolgáltató számára. A múltkor elhangzott, ha magánellátás lesz, akkor bérleti díjat kell kérni. 

Aranyi János Gábor képviselő, a bizottság elnökhelyettese
Egy használt fogászati szék vásárlása és beszerelése összesen 5.450 eFt + ÁFA, valamint 400 eFt + ÁFA az összköltsége. Ilyen szempontból a 2,6 millió forint picit félrevezető. A röntgen tétele 400 eFt, ami ajánlott, de nem kötelező. A leírtak számomra ismeretlen dolgok. Kérdésem, hogy minden székhez kell külön-külön vagy pedig nem?

Zavaczki Renáta a RenDoDental Kft. ügyvezető
A két széket is ellátja.

Aranyi János Gábor képviselő, a bizottság elnökhelyettese
Kérdésem, hogy a használt gép tartozékai mennyire kompatibilisek az új géphez?

Zavaczki Renáta a RenDoDental Kft. ügyvezető
Igen, kompatibilis. Ami itt még nagyobb összeg, az sem kötelező tőle megvásárolni, mert van után gyártott kézi darabok is, amik megfelelnek. 

dr. Pándi Ottó intézményvezető
Az én részemről az merült fel és nem egyeztettünk róla, hogy a panoráma röntgen, ha átkerülne, az átszerelésnek és a kialakításnak milyen költsége lenne. A szakember elmondta, hogy milyen követelmények vannak, 8 cm vastagságú ólomfal kell a röntgennek és a panoráma röntgennek is. 

Vörös Sándor polgármester 
A szakembernek lehet mondani, amennyiben nem nyer a pályázat, akkor megvásároljuk tőle a használt fogászati széket. 

Aranyi János Gábor képviselő, a bizottság elnökhelyettese
Kérdésem a telepítések összege is benne van?

Vörös Sándor polgármester 
Igen.

Aranyi János Gábor képviselő, a bizottság elnökhelyettese
Javaslom, hogy fogadjuk el úgy, ahogy a Polgármester úr javasolta. 

Molnár Gyula képviselő, a bizottság elnöke
Megkérdezem a képviselő-testület tagjaitól, hogy ki ért egyet a Polgármester úr javaslatával, mely szerint 1 használt fogászati széket vásárolnánk és 1 új széket pályáznánk meg a fogászati ellátás működéséhez a hozzá kapcsolódó eszközökkel és a telepítés költségével?



A bizottság tagjai 6 igen szavazattal, ellenszavazat nélkül az alábbi határozatot hozták:

72/2025. (III. 25.) P.Ü.H.V. Biz.hat.
Fogászati ellátással kapcsolatos döntés																	   H a t á r o z a t										
1./ A Pénzügyi, Ügyrendi, Humán és Városgazdálkodási Bizottság úgy határoz, hogy Fogászati ellátás biztonságos működése érdekében javasolja az alábbiakat:
- 1 db használt fogászati szék beszerzése (árajánlat alapján)
- telepítés költségei (árajánlat alapján)
- 1 db új fogászati szék beszerzése pályázat útján

2./ Ezen határozatról értesül:
- Molnár Gyula képviselő, a bizottság elnöke


II. Napirend:
  2.) Bizottságok beszámolója a 2024. évi tevékenységéről   
   Előterjesztő: Vörös Sándor polgármester
                         Előterjesztésért felelős: Marticsné Molnár Szilvia igazgatási ügyintéző
                         Témafelelős: Molnár Gyula képviselő


Molnár Gyula képviselő, a bizottság elnöke
A munkaterv szerint elkészült a három beszámoló, ami nagyon részletes, mind a feladatokat, mind az üléseket tekintve. Az előterjesztés tartalmazza a bizottsági feladatokat, valamint az elmúlt évben hány ülést tartottunk és milyen témákat tárgyaltunk. Köszönöm a beszámoló összeállítását.

Megkérdezem a bizottság tagjaitól, hogy ki ért egyet a beszámolók elfogadásával?

A bizottság tagjai 6 igen szavazattal, ellenszavazat nélkül a következő határozatot hozták:

73/2025. (III. 25.) P. Ü.H.V. Biz. hat.
Bizottságok beszámolója a 2024. évi tevékenységéről   									   	 					 H a t á r o z a t

1./ A Pénzügyi, Ügyrendi és Városgazdálkodási Bizottság megtárgyalta „Bizottságok beszámolója a 2024. évi tevékenységéről” című napirendet és azt javasolja elfogadni a képviselő-testület számára.

2./ Ezen határozatról értesül:
- Molnár Gyula képviselő, a bizottság elnöke


III. Napirend:
3.)  Térítési díjakról szóló rendelet módosításához való hozzájárulás
             Előterjesztő:  Vörös Sándor polgármester
             Előterjesztésért felelős: Nagy Erzsébet jegyző
                        Témafelelős: Molnár Gyula képviselő
 


Molnár Gyula képviselő, a bizottság elnöke
Kunszentmiklós Város Önkormányzat Képviselő-testületének a gyermekjóléti és a személyes  gondoskodást nyújtó szociális ellátásokról, azok igénybevételéről, valamint a fizetendő térítési díjakról szóló 25/2017. (VI.16.) önkormányzati rendelet módosítása szükséges. Ez a KESZI által előterjesztett térítési díjakra vonatkozik. Javaslom a határozati javaslat elfogadását.

Megkérdezem a bizottság tagjaitól, hogy ki ért egyet a határozat javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

74/2025. (III. 25.) P. Ü.H.V. Biz. hat.
A gyermekjóléti és a személyes
gondoskodást nyújtó szociális
ellátásokról, azok igénybevételéről,
valamint a fizetendő térítési díjakról szóló
rendeletmódosításhoz hozzájárulás
									H a t á r o z a t																				                    				
1./ A Pénzügyi, Ügyrendi és Városgazdálkodási Bizottság úgy rendelkezik, hogy Kunszentmiklós Város Önkormányzat Képviselő-testületének a gyermekjóléti és a személyes gondoskodást nyújtó szociális ellátásokról, azok igénybevételéről, valamint a fizetendő térítési díjakról szóló 25/2017. (VI.16.) önkormányzati rendelet módosításához javasol hozzájárulni az előterjesztésben foglaltak szerint.

2./ Az előterjesztés a határozat elidegeníthetetlen részét képezi. 

3./ Ezen határozatról értesül:
- Molnár Gyula képviselő, a bizottság elnöke


IV. Napirend:
4.) Klíma berendezés felajánlása az iskolának
                       Előterjesztő:  Vörös Sándor polgármester
                       Előterjesztésért felelős: Vörös Sándor polgármester
                       Témafelelős: Aranyi János Gábor képviselő



Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Aranyi János Gábor képviselő, a bizottság elnökhelyettese
Prohászka Sándor Olivér ajándékozott az iskola részére egy darab 3,5 KW Polar típusú klímát, mely a tetőtér 11. tantermében kerül felszerelésre. Az adományozó csatolta a klíma számláját, a nyilatkozatát, valamint a telepítési tanúsítványt is. Javaslom a határozati javaslat elfogadását.



Vörös Sándor polgármester 
A tankerület kérte, hogy a mi könyveinkben szerepeljen a klíma, mert nem tudja befogadni, nincs döntéshozó, aki az adomány befogadásáról döntést hozzon. Így az a kompromisszumos megoldás jött, hogy nem az iskola, hanem az önkormányzat, mint az iskola tulajdonosa. Ha mi ezt elfogadjuk, akkor olyan tartozékként fogják könyvelni, mint a kazánt. 

Tóth József a bizottsága tagja
Kértétek a tetőtér klímatizálását a tankerülettől?

Dér Gabriella képviselő, a bizottság tagja
Igazgató asszonytól kell megkérdezni, én nem tudok róla.

Tóth József a bizottsága tagja
Én értem ezt a gesztust, de nem egy magánember felajánlásának kellene lenni, hanem az iskolának kellene fordulnia a tankerülethez és neki kellene ezeket teljesíteni. Ezért nem értem megint és ez bosszant a legjobban, hogy a képviselő-testülethez sem fordult az iskola az elmúlt 10 évben ilyen igénnyel, hogy használhatatlanok a tantermek, mert olyan meleg van. Ha a tankerülethez fordult az iskola, akkor miért nem teljesítette a kérést, hiszen a másik dunavecsei iskolába decemberben hat darab klímát hoztak. Abban az iskolában jelenleg 27 klíma üzemel. Ezért nem értem, hogy az iskola miért nem fordul a tankerülethez ilyen kéréssel. Miért kell megvárni azt, hogy a szülő ajánljon fel készüléket, ezzel nagyon kellemetlen helyzetbe hozza a tankerületet is és az önkormányzatot is. Sajnos az jön le, hogy az önkormányzat nem volt képes 300 ezer forintot adni egy klímára. 

Vörös Sándor polgármester 
Alapvető problémát látok, meg kell nézni a múlt heti bejelentést, hogy melyik iskola mennyi összegű támogatást kapott. Dunavecsén 115 millió forintot kapott az EGYMI. Az Igazgató asszonynak hetente le kellett volna írnia, hogy rossz a tető, az esőcsatorna, stb… 

Tóth József a bizottsága tagja
Az ülés előtt megnéztem az állapotokat: a csatorna ki van rohadva, kihajtott benne a fű és a gyom, a cserép le van esve, az épület állaga folyamatosan romlik. 

Dér Gabriella képviselő, a bizottság tagja
Kérdésedre válaszolva: a klímát jeleztük a Tankerület irányába, az informatika terembe már tettek is, mivel elviselhetetlen volt a meleg a gépek miatt. Ami elhangzott jelezni fogom az Igazgató asszony felé. A Tankerülettel ő szokott kommunikálni. 

Tóth József a bizottsága tagja
A felajánlást megköszönjük.

Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése, véleménye?

A bizottság tagjai részéről kérdés, vélemény nem volt.



Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a klíma berendezés felajánlásáról szóló határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

75/2025. (III. 25.) P.Ü.H.V. Biz.hat.
Klíma berendezés felajánlása	    									 								H a t á r o z a t

A Pénzügyi, Ügyrendi, Humán és Városgazdálkodási Bizottság megtárgyalta a klíma berendezés felajánlásáról szóló előterjesztést és az alábbi határozatot hozza: 

1./ A bizottság úgy határoz, hogy Prohászka Sándor Olivér részéről felajánlott Polar típusú 3,5 KW split inverteres klíma szettet, melynek értéke: 215 eFt – javasolja átvenni. A berendezés a Dunavecsei Petőfi Sándor Általános Iskola tetőtér 11. tantermébe kerül felszerelésre, melyről a felajánló gondoskodik.

2./ A bizottság javasolja felkérni a gazdálkodási csoportvezetőt, hogy a berendezést az eszköznyilvántartásba vegye fel. 

3./ Ezen határozatról értesül:
- Aranyi János Gábor képviselő, a bizottság elnökhelyettese


V. Napirend:
5.) Javaslat a 2024. évi költségvetési rendelet módosítására
                       Előterjesztő: Vörös Sándor polgármester
                       Előterjesztésért felelős: Ginál Róbert gazdálkodási csoportvezető
                       Témafelelős: Molnár Gyula képviselő


Molnár Gyula képviselő, a bizottság elnöke
A 2024. évi 2. módosítás tartalmazza a 2024. év önkormányzati és intézményi működése során bedolgozott kiadási és bevételi előirányzat módosításokat az előterjesztéshez csatolt analitika szerint. A módosítás túlnyomórészt a belső rendezéseket, valamint az évközi többletbevételek és a hozzá kapcsolódó kiadási tételek módosítását tartalmazza. A rendeletmódosítás a törvényességi észrevétel szerint módosított struktúrában kerül beterjesztésre, amely így intézményenként és kötelező, önként vállalt, valamint államigazgatási feladatok részletezettségében tartalmazza a kiadásokat és a bevételeket. Javaslom a 2. módosítás elfogadását.

Megkérdezem a bizottság tagjaitól, hogy van-e valakinek kérdése a napirendhez?

A bizottság tagjai részéről kérdés nem merült fel. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet az önkormányzat 2024. évi 2. számú költségvetési rendelet módosításával?

A bizottság tagjai 6 igen szavazattal, ellenszavazat nélkül az alábbi határozatot hozták: 

76/2025. (III. 25.) P.Ü.H.V. Biz.hat.
Javaslat a 2024. évi költségvetési rendelet módosítására
									H a t á r o z a t

1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasolja elfogadni a 2024. évi költségvetés 2. számú módosítását. 

2./ Ezen határozatról értesül:
- Molnár Gyula képviselő, a bizottság elnöke


VI. Napirend:
 6.) Javaslat az önkormányzat vagyonáról és a vagyongazdálkodás 
                        szabályairól szóló rendelet módosítására
                        Előterjesztő: Vörös Sándor polgármester
                        Előterjesztésért felelős: Nagy Erzsébet jegyző
                        Témafelelős: Molnár Gyula képviselő
                        

Molnár Gyula képviselő, a bizottság elnöke
Az önkormányzat vagyonáról és a vagyongazdálkodás szabályairól szóló 10/2014. (V.05.) önkormányzati rendelet és annak mellékleteiben vannak felsorolva és csoportosítva az önkormányzat tulajdonában lévő vagyonelemek. A Képviselő-testület a 65/2025. (II.25.) Kt. határozatával úgy döntött, hogy szándékában van értékesíteni Szalkszentmárton külterület 0346/2 hrsz-ú kivett vízmű megnevezésű ingatlan 2798/10000 tulajdoni hányadát. Jelenleg hatályos rendeletben ez a vagyonelem a korlátozottan forgalomképes vagyonelemek között van felsorolva a 2. mellékletben. Ahhoz, hogy értékesíthető legyen, át kell minősíteni üzleti vagyonná, és a 3. mellékletben kell feltüntetni. Ezt szolgálja jelen rendeletmódosítás. Javaslom a rendelet módosítás elfogadását.

Megkérdezem a bizottság tagjaitól, hogy ki ért egyet a vagyonrendelet módosításával?

A bizottság tagjai 6 igen szavazattal, ellenszavazat nélkül a következő határozatot hozták:

77/2025. (III. 25.) P.Ü.H.V. Biz.hat.
Javaslat az önkormányzat vagyonáról és a 
vagyongazdálkodás szabályairól szóló rendelet módosítására													       H a t á r o z a t										
1./ A Pénzügyi, Ügyrendi, Humán és Városgazdálkodási Bizottság úgy határoz, hogy az önkormányzat vagyonáról és a vagyongazdálkodás szabályairól szóló 10/2014. (V.5.) rendelet módosítást javasolja elfogadni.

2./ Ezen határozatról értesül:
- Molnár Gyula képviselő, a bizottság elnöke



VII. Napirend:
                    8.) HÉSZ-el kapcsolatos döntés
                         Előterjesztő: Vörös Sándor polgármester
                         Előterjesztésért felelős: Rumi Imre főépítész
                         Témafelelős: Aranyi János Gábor képviselő


Vörös Sándor polgármester úr
Tájékoztatásul szeretném elmondani, hogy volt itt egy egyeztetés, ahol a testületből hárman itt voltunk. Nem teljesen olyan hangnemű volt, mint vártuk. 

Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Aranyi Gábor János képviselő, a bizottság elnökhelyettese
A hatályos új építési előírások alapján Dunavecse új településtervének készítése kapcsán javaslom, hogy az új településterv a TÉKA előírásainak megfelelően készüljön és az új HÉSZ-be épüljön be a településkép védelméről szóló önkormányzati rendelet. Így nyílik lehetőség arra, hogy az új településterv alkalmazható legyen 2027. június 30. után is. 
„A megkezdett településterv készítése során az eljárás idején is lehetőség van arra, hogy képviselő-testületi döntés alapján a TÉKA előírásainak alkalmazására térjünk át. A magyar építészetről szóló 2023. évi C. törvény (Méptv.)
229. § (3) Azon településeknek, amelyek a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: korábbi R.) tartalmi követelményei alapján készítettek településfejlesztési koncepciót, integrált településfejlesztési stratégiát és településrendezési eszközöket – vagy egyáltalán nem készítettek a korábbi R. tartalmi követelményeinek megfelelő tervet –, az új településfejlesztési tervüket és településrendezési tervüket legkésőbb 2027. július 1-ig hatályba kell léptetniük, és a 2012. augusztus 6-án hatályos szabályoknak vagy a korábbi R.-nek megfelelő településfejlesztési koncepciójuk, integrált településfejlesztési stratégiájuk vagy településrendezési eszközeik módosítására 2027. június 30-ig van lehetőségük. Az e rendelkezés hatálybalépésekor a korábbi R. tartalmi követelményei alapján folyamatban lévő településrendezési eszközök készítésénél, azok elfogadását követően 2027. június 30-ig maradhatnak hatályban, valamint módosításukra is eddig az időpontig van lehetőség. A 2021. június 30-ig elkészített fővárosi településfejlesztési koncepció, stratégia és településrendezési eszköz – a kerületi településtervek 2027. június 30-ig történő elkészítése érdekében – 2025. december 31-ig maradhat hatályban.”

Lehet, hogy egy kicsit tovább tart a dolog, viszont közel két év múlva nem kell előről kezdeni a tervezést sok millió forintért. 

Vörös Sándor polgármester úr
Nekünk szerződésünk van a tervező asszonnyal, akinek a csapata végzi ezt a munkát. A beszélgetést követően a tervező jelezte, hogy nem kívánja a szerződését kitölteni, abba hagyja a munkát. Ezt követően jelezte, hogy végig gondolta és mégis folytatja a munkát. Azóta készített el bizonyos anyagokat is, melyre a Főépítész azt mondta, hogy továbbra sem a TÉKA szerint készül, hanem OTÉK alapján. Ha a szakmai tartalmát vizsgálja, akkor a kilencvenes években megszokott formátumot, megrendezést tartalmaz. Erről mindenképpen dönteni kellene, hogy elfogadjuk az átmeneti időszakra szóló anyagot másfél évre. Amire a hatóságok jóváhagyják, addigra már csak egy évre tudjuk használni. Vagy a TÉKA alapján átdolgoztatjuk a terveket. Jön a kérdés, hogy ezt ki csinálja meg? Továbbá a jelenleg megbízott tervező sincs még kifizetve és elhangzott, hogy alvállalkozói is csináltak valamit. A kérdés, hogy mi lesz az ő munkájukkal? Lehet, hogy azok a szakmai részek alkalmasak. Ha másik generál tervező lesz, kérdés, hogy ő szívesen dolgozik-e olyanokkal, akikkel soha nem dolgozott. Csomó dolog még nem készült el, mint például az önkormányzati vagyonelemek megjelenítése, bemutatása térképen, stb.. Több mindent mondott a főépítész.

Tóth József a bizottság tagja
Ismerve a főépítészt, én azt gondolom, hogy sokkal többet lát előre, mint mi. Én úgy látom, hogy a jelenlegi tervező nagyon el van maradva ettől az egésztől. Szerintem nekünk pozitívum, hogy itt van a főépítész. Annak a tudatában mondom, hogy a Schneider is bővít, épülni fog a másik gyár is. Ő sokkal jobban átlátja, hogy mire lesz szüksége a településnek, hogyan kellene kialakítani a települést. Mi teljesen laikusak vagyunk ebben a kérdésben, ő pedig, mint szakember látja. Azt lenne jó tudni, hogy mi van a szerződésben, ebből mit kell nekünk átvenni.

Vörös Sándor polgármester úr
Azt azért hozzá kell tenni, hogy a tervező több olyan megbízást is kapott menetközben, ami nem volt tervezve és díjazást sem kapott érte. 

Aranyi Gábor János képviselő, a bizottság elnökhelyettese
Mi lenne, ha most lezárnánk és kifizetnénk a munkát?

Vörös Sándor polgármester úr
A Schneiderrel kapcsolatos kérdéskör nem fogja érinteni a HÉSZ-t, mert ha kiemelt beruházás lesz, akkor a határozat tartalmazni fogja, hogy milyen építési szabályok szerint építhetik meg.

Tóth József a bizottság tagja
Az gondolom, hogy a vállalkozónak teljesíteni kell a megrendelő kérését. A Főépítész az önkormányzatot képviseli, így neki együtt kell dolgoznia vele. Ha nem tudja teljesíteni a feltételeket, akkor mondja fel a szerződést.

Aranyi Gábor János képviselő, a bizottság elnökhelyettese
Jó, de ez a TÉKA-s kérés menetközben ment. Egyeztettünk vele, elmondtuk az igényeinket, Ő ennek megfelelően elkészítette. Próbáljunk meg nem annyira globálba gondolkodni, mi helyiek mondjuk már meg mi, hogy ezt így szeretnénk. A helyi embereknek is van egy elképzelésük. Ha most nem zárjuk le az egész részt, akkor ő jogosan megy bíróságra, mert a szerződésben foglaltakat végrehajtotta.

Vörös Sándor polgármester úr
Azért nem igaz teljesen, mert törvény rögzít kötelező tartalmi elemeket, amiket a tervező nem mutatott be. 

Tóth József a bizottság tagja
Ha ő tudja, hogy a TÉKA életbe fog lépni 2027. évben, akkor nem a 90-es évekbeli rendezési tervet fogok készíteni, hanem már az új irányába megyek. 

Vörös Sándor polgármester úr
Kérdés, hogy van-e jogunk elfogadni egy olyan anyagot, ami a hatályos jogszabálynak nem megfelelő. Azt olvastam, hogy egy átmeneti időt biztosít a jogalkotó, amikor mindkettőt lehet használni. A testületnek döntenie kell arról, hogy ÖTÉK vagy TÉKA szerint akarja. Ha tudja a tervező a TÉKA szerint csinálni, akkor csinálja, ha nem tudja, akkor csinálunk egy elszámolást.

Aranyi Gábor János képviselő, a bizottság elnökhelyettese
Amikor elkezdte, akkor még szó sem volt a TÉKA-ról. Az egyeztetésen történtek után úgy gondolom, hogy szerencsésebb volna, ha a tervező lezárná a munkát és elszámolnánk vele. 

Sándor Zsombor képviselő, a bizottság elnökhelyettese
Mindenképpen kérdezzük meg a Tervező asszonyt, mi ne döntsük el helyette. 

Vörös Sándor polgármester úr
Most mindenképpen döntenünk kell, hogy TÉKA vagy OTÉK. Ha eldöntjük, akkor a Tervezőre nézve is kötelező lesz. Az más kérdés, hogy kérheti a szerződése felülvizsgálatát. 

Nagy Erzsébet jegyző
A HÉSZ felülvizsgálat már nagyon régen elkezdődött, tehát vihetnénk tovább OTÉK szerint is, csak utána kell csinálni egy felülvizsgálatot a TÉKA szerint.

Aranyi Gábor János képviselő, a bizottság elnökhelyettese
Én lezáratnám az egészet és meg kell csinálni normálisan.

Tóth József a bizottság tagja
Meg kell határozni, hogy innentől a TÉKA irányába megyünk, a tervező eldönti, hogy tudja csinálni vagy nem tudja. 

Vörös Sándor polgármester úr
Az a baj, hogy a Tervezőnek más elképzelése van a TÉKA-ról, mint a Főépítésznek. 

Aranyi Gábor János képviselő, a bizottság elnökhelyettese
Nekem szerint a településkép véleményezésével az a problémám, hogy a Főépítész nem engedi az antracit színű cserepet a háztetőn. Ha megnézzük, a település lakóházainak felén szürke színű cserép van. 

Tóth József a bizottság tagja
Ezt nem ő találta ki. Korábban, amikor az Urbanisztikai Tanszék megcsinálta a Település Arculati Kézikönyvét, abban sem javasolt az antracit színű tető.

Nagy Erzsébet jegyző
Nem zárja ki a sötét színű tetőt, de lehetőleg ne legyen.

Tóth József a bizottság tagja
Arról volt szó, hogy egységes legyen a településkép. A kisvárosi övezetben elfogadható a piros tetőszín vagy a bramac barna. 

Aranyi Gábor János képviselő, a bizottság elnökhelyettese
Itt akkor lehetne egységesíteni, ha az egészet lerombolnánk és újat építenénk. Itt már kialakult egy egységes településkép. Egy pici településen ezt meg lehet csinálni, mint pld. Hollókő, de egy nagyobb településen már nem. Egyébként a tervezőnek kellene csinálni határidőbesorolást, és amit megcsinált közösen üljünk le és nézzük át. 

Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése a napirendhez?

A bizottság tagjai részéről további kérdés nem volt.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy az új településterv a TÉKA előírásainak megfelelően készüljön?

A bizottság tagjai 6 igen szavazattal, ellenszavazat nélkül a következő határozatot hozták:

78/2025. (III. 25.) P.Ü.H.V. Biz.hat.
HÉSZ-szel kapcsolatos döntés
																					H a t á r o z a t										
1./ A Pénzügyi, Ügyrendi, Humán és Városgazdálkodási Bizottság javasolja, hogy az új településterv a TÉKA előírásainak megfelelően készüljön.

2./ Ezen határozatról értesül:
- Molnár Gyula képviselő, a bizottság elnöke


VIII. Napirend:
                     9.) Vecsei Csárda Kft. beadvány
 Előterjesztő: Vörös Sándor polgármester
                         Előterjesztésért felelős: Vörös Sándor polgármester
                         Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Aranyi Gábor János képviselő, a bizottság elnökhelyettese
A beadványozó levelében leírta, hogy tudomásul veszi a bérleti díj emelését, ők 20 m2 használnak a területből, kéri a segítséget a terület többi részének rendszeres rendbetétele miatt. (fűnyírás, levélszedés, takarítás) Mivel nem tudjuk így parkolónak sem használni, ezért azt gondolom, hogy a szakrendelő karbantartója tegye rendbe. 

Vörös Sándor polgármester úr
Főorvos úrtól kérdezem, hogy belefér-e a karbantartó munkaidejébe, hogy rendbe tartsa az ingatlant?

dr. Pándi Ottó intézményvezető főorvos
Igen, de az más kérdés, hogy akkor mi fog elmaradni?

Tóth József a bizottság tagja
Szerintem az önkormányzatnak kell egyszer rendbe hozni, kialakítani a parkolót, az egyik sarkába berakni a büfét. Akkor már könnyebb lenne rendbetartani. 





Aranyi Gábor János képviselő, a bizottság elnökhelyettese
Kérdés, hogy miért költsünk rá? Azt gondolom, hogy nincs szükség oda parkolóra. A régi vasútállomás előtt is ott van a nagy terület, több száz autó tudna ott parkolni és nincs is túl messze. Kecskeméten sokat kell sétálni, mire elérjük a kórházajtót.

Tóth József a bizottság tagjai
Az a terület a Magyar Állam Vasutaké. 

Aranyi Gábor János képviselő, a bizottság elnökhelyettese
A vállalkozásnak hány darab parkolót kell biztosítani? Ne kelljen már nekünk több millió forintért térköves parkolót építeni. Az a véleményem, hogy egyszer tisztítsuk úgy ki, hogy utána könnyen kezelhető legyen.

Dér Gabriella bizottság tagja
Az ősszel egyszer már szóba került, hogy ott parkoló lesz kialakítva. 

Aranyi Gábor János képviselő, a bizottság elnökhelyettese
Én nem látom értelmét, hogy sok millió forintot elköltsünk. Visszakérdezek, hány parkolót kell a vállalkozásnak biztosítani?

Tóth József a bizottság tagjai
Most ne arról beszéljünk, hogy neki kell-e parkoló vagy sem. Az a véleményem, hogy azt a területet rendbe kellene tenni. Ha nem akarjuk arra használni, ami miatt megvettük – parkoló miatt vettük meg – akkor el kell gondolkodni a hasznosításán.

Aranyi Gábor János képviselő, a bizottság elnökhelyettese
Én nagyon jól tudom, hogy miért volt megvásárolva, még egy neves újság címlapjára is kerültem miatta. 

Tóth József a bizottság tagjai
Több testületi döntés is született arról, hogy azt meg kell csinálni. Ha nem csináljuk meg, akkor viszont adjuk el. Miért tartsunk meg egy olyan területet, amivel nem akarunk semmit csinálni, gaz nő rajta, folyamatos vita van vele. 

Aranyi Gábor János képviselő, a bizottság elnökhelyettese
Az a javaslatom, hogy takarítsuk ki a területet, egyszeri nagytakarítást csináljuk meg, utána pedig a szakrendelő szerves részeként az ottani karbantartó tartsa rendbe a területet. Én nem javaslom az értékesítést. 

Tóth József a bizottság tagjai
Azzal is egyetértek, hogy takarítsuk ki, szórjuk fel 10 cm-es murvával és nyissuk meg parkolónak, a büfét rakjuk be az egyik sarokba, hogy ne középen legyen, hogy lehessen parkolóként használni. 



Dér Gabriella bizottság tagja
A telek sarkába (Kovács Ádám) kellene eltenni a büfét, meg kell nyitni mellette a parkolót és akkor már nem az utcán áll meg. 

Aranyi Gábor János képviselő, a bizottság elnökhelyettese
Továbbra is azt javaslom, hogy egyszer tegyük rendbe, utána a szakrendelő karbantartója csinálja. Ha pedig egyszer elköltöznek onnan, akkor meg lehet csinálni parkolónak, vagy játszótérnek, vagy bárminek. Az a baj, hogy a murvával való felszórás nem volna jó megoldás, akkor is a parkolást ki kellene alakítani, mert össze-vissza fognak beállni. 

Vörös Sándor polgármester 
A szakrendelő melletti zöld területre is lehet parkolni.

Dallos Erika képviselő, a bizottság tagja
Ezért kellene azt csinálni, ha egyszer ki lenne takarítva, utána akár a fűre is lehetne parkolni, úgy, ahogy ezt a másik oldalon teszik. 

Aranyi Gábor János képviselő, a bizottság elnökhelyettese
Tehát azzal mindenki egyetértett, hogy egyszer takarítsuk ki a területet, füvesítsük be, és az ő környezete érdekében a bérlő tartsa rendbe. 

Dér Gabriella képviselő, a bizottság tagja
Véleményem az, hogy ki kell alakítani a parkolót. 

Vörös Sándor polgármester 
A leggyorsabb a murvás megoldást lenne, de azt évente töltetni kellene.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy takarítsuk ki a területet, tegyük rendbe és utána a szakrendelő karbantartója tartsa rendbe a területet?

A bizottság tagjai 6 igen szavazattal, ellenszavazat nélkül az alábbi határozatot hozták:

79/2025. (III. 25.) P.Ü.H.V. Biz.hat.
Vecsei Csárda Kft. beadványa																													        H a t á r o z a t										
1./ A Pénzügyi, Ügyrendi, Humán és Városgazdálkodási Bizottság megtárgyalta a Vecsei Csárda Kft. beadványát és úgy határoz, hogy az önkormányzat tulajdonában lévő Dunavecse, Vasút u. 10. sz. alatti terület rendbetétele érdekében egyszeri zöldfelület karbantartást javasol.

2./ A bizottság továbbá úgy határoz, hogy a terület egyszeri rendbetételét követően javasolja a szakrendelő karbantartója útján gondoskodjon a terület rendszeres ápolásáról. 

3./ Ezen határozatról értesül:
- Aranyi János Gábor képviselő, a bizottság elnökhelyettese



IX. Napirend:
                  10.) Közlekedési tábla kihelyezésének újbóli megtárgyalása
                         Előterjesztő: Vörös Sándor polgármester
                         Előterjesztésért felelős: Vörös Sándor polgármester
                         Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Aranyi Gábor János képviselő, a bizottság elnökhelyettese
Felolvasnám azt a levelet, amit Sándor Zsombor iskolaigazgató és Krizsán Ágnes dunavecsei lakos a következő megoldást találták a telekhatár rendezésére a közlekedés zavartalan fenntartásával. „A Zrínyi utca és a Fűz utca találkozásában lévő Zrínyi u. 16. sz. telekhatáron nincs az úttesten kiépített padka. Ennek kiépítésével mind az ingatlant határoló zöldterület, mind az épület melletti vízelvezetés kérdése megoldódna, valamint behatárolná az úttest közlekedésére alkalmas részét is. Így nem lenne kérdéses, hogy melyik szakaszon közlekedhetnek és melyiken nem a gépjárművek. A megoldást abban látjuk, hogy a teherautók méretét is figyelembe véve kialakítsunk egy út határoló padkát, mely a közlekedés biztosítása mellett határozottan elválasztja az úttestet a telekhatártól. Célunk az, hogy ezt közös erővel kiépítsük. A kiépítéshez munkaerőt, valamint az anyagköltség felét a Dunavecsei Református Kollégium biztosítja. Amennyiben ez lehetőséges, kérnénk a Tisztelt Képviselő-testületet, hogy segítsék a feleket a megvalósításban, mind az elvi támogatásukkal, mind pedig Krizsán Ágnes részéről finanszírozandó 50 % anyagköltség részleges vagy teljes biztosításával.”

Sándor Zsombor a Dunavecsei Református Kollégium igazgatója
A Református Kollégium a munkaidíj és az anyagköltség felét biztosítja. 

Vörös Sándor polgármester 
Tehát az anyagköltség felében kell segítenünk. Mennyi lenne a beruházás költsége?

Sándor Zsombor a Dunavecsei Református Kollégium igazgatója
Utánajárás alapján az anyagköltség 300 ezer forintba kerül. 

Aranyi Gábor János képviselő, a bizottság elnökhelyettese
Kicsit sokalom az anyagköltség összegét.

Vörös Sándor polgármester 
Milyen szegélykőre gondoltatok kiemelt szegélyre vagy sima segélyre?

Sándor Zsombor a Dunavecsei Református Kollégium igazgatója
Kiemelt szegélyre. 

Aranyi Gábor János képviselő, a bizottság elnökhelyettese
Ha jól értem a Krizsán Ágnesre eső anyaköltséget kellene nekünk fizetni. 

Vörös Sándor polgármester 
Javasolni szeretném, hogy az önkormányzat vegye meg a segélykövet, a református iskola pedig a betont és a munkadíjat rendezze. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a szegélykő megvásárlásával?

A bizottság tagjai 6 igen szavazattal, ellenszavazat nélkül az alábbi határozatot hozták:

80/2025. (III. 25.) P.Ü.H.V. Biz.hat.
Közlekedési tábla kihelyezésének újbóli megtárgyalása																					        					H a t á r o z a t										
1./ A Pénzügyi, Ügyrendi, Humán és Városgazdálkodási Bizottság megtárgyalta „Közlekedési tábla kihelyezésének újbóli megtárgyalása” című napirendet és úgy határoz, hogy a Zrínyi utca és a Fűz utca találkozásában lévő Zrínyi u. 16. sz. előtti telekhatáron, az úttest szélére úthatároló padka kerülne kialakítására. A bizottság javasolja a kialakításhoz szükséges kiemelt szegélykő megvásárlását.

2./ Ezen határozatról értesül:
- Aranyi János Gábor képviselő, a bizottság elnökhelyettese


X. Napirend:
Intézményi átszervezés véleményezése
                  Előterjesztő: Vörös Sándor polgármester
                  Előterjesztésért felelős: Vörös Sándor polgármester
                  Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
A Kecskeméti Tankerületi Központból kaptuk a levelet intézményi átszervezés véleményezése tárgyban. Az átszervezés rövid leírásában látható, hogy a Dunavecse, Fő út 36. sz. alatt lévő telephelyet szeretnék megszüntetni, mivel nem alkalmas a szakszolgálati feladat ellátásához. 

Kochné Vadászi Borbála alpolgármester
Évek óta nem is használták, mert az intézményvezető nem engedte be őket.

Tóth József a bizottság tagja
Régen ott működött a szakszolgálat fejlesztője, otthagyták, az intézményvezető pedig fokozatosan kiszorította őket onnan. Hiányzik nekik olyan helyiség, ahol korai fejlesztést tudnának végezni. Ezért akarják a telephelyet megszüntetni, mivel úgyse mehetnek oda.  

Nagy Erzsébet jegyző
Ajánljuk fel a volt okmányirodát.

Vörös Sándor polgármester 
Javaslom, hogy írjuk azt, hogy egyetértünk a megszüntetéssel, de szükségesnek tartjuk a fejlesztést Dunavecsén biztosítani és felajánljuk erre a célra az okmányiroda régi helyiségét. 

Dallos Erika képviselő, a bizottság tagja
Sokkal többen járnának mert helyben lenne, nem kellene utazni.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet azzal, hogy ne fogadjuk el a Dunavecse, Fő út 36. sz. alatti telephely megszüntetését, ajánljuk fel korai fejlesztésre a Fő út 43. sz. alatt lévő régi okmányiroda helyiségét?

A bizottság tagjai 6 igen szavazattal, ellenszavazat nélkül az alábbi határozatot hozták:

81/2025. (III. 25.) P.Ü.H.V. Biz.hat.
Intézményi átszervezés véleményezése
																        					H a t á r o z a t										
1./ A Pénzügyi, Ügyrendi, Humán és Városgazdálkodási Bizottság megtárgyalta „Intézményi átszervezés véleményezése” című napirendet és úgy határoz, hogy nem javasolja elfogadni a Dunavecse, Fő út 36. sz. alatti telephely megszüntetését, javasolja felajánlani korai fejlesztésre a Fő út 43. sz. alatt lévő régi okmányiroda helyiségét.

2./ A bizottság továbbá javasolja felajánlani a szakszolgálati feladat ellátáshoz a Dunavecse, Fő út 43. sz. alatti „régi okmányiroda” helyiséget.

3./ Ezen határozatról értesül:
- Sándor Zsombor képviselő, a bizottság elnökhelyettese


Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1455-kor bezárta.


Kmft.




	     Molnár Gyula			                                    Aranyi János Gábor
                     Képviselő                                                        	        	         Képviselő  
                a bizottság elnöke                                                           a bizottság elnökhelyettese

